Kultur og sport smelter sammen på Mors, hvor man i dag kunne fejre åbningen af en multipark.

Gymnasium, folkeskole, teater, fodboldbaner, motorikbaner, muligheder for at dyrke atletik. Når man først har indfundet sig i Morsø Multipark, skal man ikke bevæge sig ret langt for at få chancen for at bevæge kroppen eller dyrke kulturen. Fredag fejrede lokale børn så, at parken officielt er indviet. Den indvielse har været nogle år undervejs. For allerede 2013 blev den første del af parken bygget og taget i brug, da der blev bygget nye kunstgræsfodboldbaner. Lokalpolitiker Peter Lillebæk er formand for projektet og har været med hele vejen fra mark til park. - Når jeg kigger ud over stedet, er er jeg mest tilfreds med, at der er så mange forskellige aktiviteter, og det er virkelig gode faciliteter, vi har fået, siger Venstre-politikeren. 10 ud af 10 Han anslår, kommunen har brugt 15-20 millioner kroner på at etablere parken. Dertil kommer så penge fra fonde og private. Senest har en virksomhed brugt penge på at etablere et center til paddeltennis. Og der er plads til endnu mere bevægelse og kultur, mener formanden. Næste år skal der for eksempel laves stisystemer fra Nykøbings midtby ud til aktivitetsparken. En friluftsscene til musik og kulturarrangementer er også på bedding. Alt i alt er der altså nok at glæde sig over, og fredagshumøret var da også i top hos Peter Lillebæk. - På en skala fra 1 til 10, så må jeg sige, at jeg rammer et 10-tal, fortæller han.